রাজ্যের রেশন বন্টনে নজরদারি বাড়াতে চালু অ্যাপ-ভিত্তিক ব্যবস্থা

ওয়েবডেস্ক- রাজ্যের রেশন বণ্টন ব্যবস্থার (State ration distribution system) উপর নজরদারি আরও জোরদার করতে আরও তৎপর হল রাজ্য সরকার (State Government)। এবার রাজ্য খাদ্য দফতর (State Food Department) রেশন ডিস্ট্রিবিউটরদের গুদাম পরিদর্শনের জন্য চালু করেছে অ্যাপ-ভিত্তিক ব্যবস্থা (App-based system) । এজন্য খাদ্যসাথী আমার রেশন মোবাইল অ্যাপে নতুন একটি সুবিধা যুক্ত করা হয়েছে। এই অ্যাপের মাধ্যমে ডিস্ট্রিবিউটর গুদামের পরিদর্শন রিপোর্ট সরাসরি স্মার্টফোন থেকে আপলোড করা যাবে।

খাদ্য দফতর সূত্রে খবর, এই নতুন ব্যবস্থায় পরিদর্শন প্রক্রিয়া আরও দ্রুত, কার্যকর এবং ব্যবহারবান্ধব হবে। এতদিন দফতরের আধিকারিকরা রেশন দোকানে পরিদর্শনের রিপোর্ট ওয়েব পোর্টালের মাধ্যমে জমা দিতেন। নতুন এই ব্যবস্থায় নজরদারি আরও মজবুত হবে বলে মনে করছেন খাদ্য দফতরের আধিকারিকরা।

পশ্চিমবঙ্গে রেশন বন্টন ব্যবস্থা যা মূলত খাদ্যসাথী প্রকল্পের অন্তর্গত। কেন্দ্র ও রাজ্য সরকারের যৌথ উদ্যোগে পরিচালিত হয়। যেখানে উপভোক্তাদের কার্ডের ধরণ (AAY, PHH, SPHH, RKSY) অনুযায়ী ভর্তুকিযুক্ত খাদ্যশস্য (চাল, গম) ও কেরোসিন সরবরাহ করা হয়। ১৬ নভেম্বর ২০২১ থেকে চালু “দুয়ারে রেশন” কর্মসূচির মাধ্যমে রেশন সামগ্রী সরাসরি বাড়ি পৌঁছে দেওয়ার কাজ শুরু করে রাজ্য সরকার। কেন্দ্রীয় নির্দেশিকা অনুযায়ী ২০২৬ সালের জানুয়ারি মাস থেকে রেশনের চাল ও গমের পরিমাণে পরিবর্তন আসতে চলেছে বলে জানা গেছে। রাজ্য সরকার ন্যায্য মূল্যের দোকানগুলোর মাধ্যমে বন্টন ব্যবস্থা তদারকি করে। উপভোক্তাদের আয় ও প্রয়োজনের ওপর ভিত্তি করে কার্ডের শ্রেণীবিভাগ করা হয়েছে—অন্ত্যোদয় অন্ন যোজনা, প্রায়োরিটি হাউসহোল্ড এবং রাজ্য খাদ্য সুরক্ষা যোজনা।